Φακούντο Καμπάτσο

Ο **Φακούντο «Φάκου» Καμπάτσο** (ισπανικά: *Facundo "Facu" Campazzo*) (Κόρδοβα, 23 Μαρτίου 1991) είναι Αργεντινός επαγγελματίας διεθνής καλαθοσφαιριστής. Με ύψος 1,78 μέτρα αγωνίζεται ως πόιντ γκαρντ στη Ρεάλ Μαδρίτης του Πρωταθλήματος Ισπανίας και της Ευρωλίγκα.

Υπήρξε μέλος της Ρεάλ Μαδρίτης, με την οποία κέρδισε δύο τίτλους Ευρωλίγκα, το 2015 και το 2018. Με την Εθνική Αργεντινής, κέρδισε το ασημένιο μετάλλιο στο Παγκόσμιο Κύπελλο του 2019.

## Σταδιοδρομία σε συλλόγους

### Αργεντινή
Ο Καμπάτσο ξεκίνησε να παίζει για την αργεντίνικη Πενιαρόλ Μαρ ντελ Πλάτα το 2008. Με την Πενιαρόλ, κέρδισε: τέσσερα πρωταθλήματα Αργεντινής (2010, 2011, 2012, 2014), ένα Κύπελλο Αργεντινής (2010), ένα Τσάλεντζ Καπ Αργεντινής (2010), τρία Τορνέο Σούπερr 8 Αργεντινής (2009, 2011, 2013), δύο Τορνέο Ιντερλίγας (2010, 2012) και ένα Κύπελλο Πρωταθλητριών Αμερικής (2010).

Ονομάστηκε η Αποκάλυψη της Χρονιάς του Πρωταθλήματος Αργεντινής και ο Πολυτιμότερος Παίκτης του Κυπέλλου Αργεντινής το 2010. Αναδείχθηκε ο Πολυτιμότερος Παίκτης του Τορνέο Σούπερ 8 Αργεντινής το 2011 και το 2013 και ο Πιο Βελτιωμένος Παίκτης του Πρωταθλήματος Αργεντινής το 2012. Αναδείχθηκε επίσης ο Πολυτιμότερος Παίκτης των Τελικών του Πρωταθλήματος Αργεντινής το 2012 και το 2014.

### Ισπανία
Στις 30 Αυγούστου 2014, ο Καμπάτσο υπέγραψε τριετές συμβόλαιο με την ισπανική Ρεάλ Μαδρίτης. Τη σεζόν 2014–15, η Ρεάλ Μαδρίτης κέρδισε την EuroLeague, αφού νίκησε στον τελικό τον Ολυμπιακό, με 78–59. Η Ρεάλ Μαδρίτης ολοκλήρωσε τελικά τη σεζόν κερδίζοντας τη σειρά των τελικών των πλέι οφ της σεζόν 2014-15 της Liga ACB, με 3-0 εναντίον της Μπαρτσελόνα. Κερδίζοντας αυτόν τον τίτλο, η Ρεάλ Μαδρίτης κέρδισε επίσης το τριπλ κράουν.

Στις 20 Αυγούστου 2015, ο Καμπάτσο εντάχθηκε με δανεισμό στην Μούρθια. Πέρασε τις σεζόν 2015–16 και 2016–17 με τη Μούρθια. Επέστρεψε στη Ρεάλ Μαδρίτης για τη σεζόν 2017-18.

Τον Μάιο του 2018, η Ρεάλ Μαδρίτης κέρδισε την EuroLeague 2017-18, αφού νίκησε τη Φενέρμπαχτσε στον τελικό, με σκορ 85-80. Σε πάνω από 30 αγώνες της EuroLeague, ο Καμπάτσο είχε κατά μέσο όρο 7.9 πόντους, 4.5 ασίστ και 2.4 ριμπάουντ ανά αγώνα. Στις 24 Μαΐου 2018, τερμάτισε στην τέταρτη θέση στην ψηφοφορία για το βραβείο του Πολυτιμότερου Παίκτη της Liga ACB για τη σεζόν 2017-18.

Στις 26 Ιουνίου 2018, υπέγραψε νέο τριετές συμβόλαιο με τη Ρεάλ Μαδρίτης. Στις 3 Μαΐου 2019, αναδείχθηκε ο Πολυτιμότερος Παίκτης της EuroLeague για τον μήνα Απρίλιο. Στο αγώνα για την τρίτη θέση του Φάιναλ Φορ της EuroLeague 2018-19, ο Καμπάτσο σημείωσε ένα ρεκόρ όλων των εποχών για ασίστ σε έναν αγώνα του Φάιναλ Φορ, με 15. Ξεπέρασε το προηγούμενο ρεκόρ του Τέρελ ΜακΙντάιρ από το 2008.

Στις 6 Φεβρουαρίου 2020, ο Καμπάτσο βρέθηκε στην κορυφή του καταλόγου παικτών με τις περισσότερες ασίστ σε έναν αγώνα της EuroLeague, μαζί με τον Στέφαν Γιόβιτς, αφού κατέγραψε 19 ασίστ στη νίκη με 103-97 επί της Άλμπα Βερολίνου.

Στις αρχές του 2021, αναδείχτηκε μέσα από ψηφοφορία (κέρδισε το 55.4% των ψήφων), ο καλύτερος παίκτης της δεκαετίας (2010-2020) στο ισπανικό πρωτάθλημα. 

### ΝΒΑ
Στις 30 Νοεμβρίου 2020, ο Καμπάτσο υπέγραψε πολυετές συμβόλαιο με τους Ντένβερ Νάγκετς του NBA. Στο ΝΒΑ με τους Νάγκετς αγωνίστηκε συνολικά σε 130 παιχνίδια μετρώντας κατά μέσο όρο 5,6 πόντους και 3,5 ασίστ, μέχρι το καλοκαίρι του 2022, όταν και αποχώρησε από την ομάδα.

Στις 12 Οκτωβρίου 2022, συμφώνησε για μονοετές συμβόλαιο με τους Ντάλας Μάβερικς. Αποχώρησε από την ομάδα στις 28 Νοεμβρίου 2022 έχοντας αγωνιστεί σε 8 αγώνες με 1.3 πόντους και 1.1 ασίστ σε λιγότερο από 7′ συμμετοχής.

### Ερυθρός Αστέρας
Στις 19 Δεκεμβρίου 2022, ανακοινώθηκε από τον Ερυθρό Αστέρα ως το τέλος της σεζόν 2023-24. Τον Ιανουάριο κέρδισε το βραβείο του MVP του μήνα καθώς μέτρησε 14.4 πόντους, 7.2 ασίστ, 3.4 ριμπάουντ και 3 κλεψίματα με 21.4 βαθμούς στην αξιολόγηση του. Στις 18 Φεβρουαρίου 2023, κατέκτησε το Κύπελλο Σερβίας, αφού ο Ερυθρός Αστέρας νίκησε στον τελικό με 96-79 τη Μέγκα Μπάσκετ. Αγωνίστηκε για πρώτη φορά στην Ευρωλίγκα τον Μάρτιο, καθώς στη σερβική ομάδα ίσχυε απαγόρευση εγγραφής νέων παικτών στην Ευρωλίγκα λόγω οφειλών σε πρώην μέλη κι η διευθέτησή τους είχε καθυστερήσει τόσο ώστε να πρέπει να περιμένει την πάροδο της 28 Φεβρουαρίου. Τη σεζόν 2022-23, μέτρησε στην Ευρωλίγκα 15 πόντους, 5.9 ασίστ, 2.8 ριμπάουντ, 1.9 κλεψίματα και 18.7 PIR σε 9 αγώνες. Τον Απρίλιο του 2023, ανακοινώθηκε ότι αποτελεί μέλος της καλύτερης πεντάδας της Αδριατικής Λίγκας για πρώτη φορά στην καριέρα του. Στις 11 Ιουνίου 2023, κατέκτησε το Πρωτάθλημα Σερβίας κόντρα στην FMP με 2-0 νίκες.

### Ρεάλ Μαδρίτης
Στις 18 Ιουλίου 2023, επέστρεψε στην Ρεάλ Μαδρίτης, υπογράφοντας τετραετές συμβόλαιο έναντι 9 εκατομμυρίων ευρώ. Στις 17 Σεπτεμβρίου 2023 κόντρα στην Μάλαγα, κατέκτησε το Σούπερ Καπ Ισπανίας με τον ίδιο να έχει 17 πόντους και να αναδεικνύεται MVP του τελικού. Στις 9 Νοεμβρίου κόντρα στην Βίρτους Μπολόνια για την Ευρωλίγκα, είχε 18 πόντους (9/9 βολές, 3/3 δίποντα, 1/5 τρίποντα), 11 ασίστ, 6 ριμπάουντ και 3 κλεψίματα για να φτάσει στους 39 βαθμούς στο σύστημα αξιολόγησης, το κορυφαίο νούμερο της καριέρας του και αναδείχτηκε MVP της 7η αγωνιστικής. Τον Νοέμβριο συνολικά στην Ευρωλίγκα μέτρησε κατά μέσο όρο 16 πόντους, 8.3 ασίστ και 23.5 βαθμούς αξιολόγησης και αναδείχτηκε MVP του μήνα στη διοργάνωση. Στις 18 Φεβρουαρίου 2024, κατέκτησε για τρίτη φορά το Κύπελλο Ισπανίας, αφού η Ρεάλ κέρδισε στον τελικό την Μπαρτσελόνα 96-85 ενώ αναδείχθηκε MVP του τελικού με 18 πόντους, 6 ασίστ και 3 κλεψίματα. Στις 13 Μαΐου 2024, ανακοινώθηκε ότι αποτελεί μέλος της καλύτερης ομάδας της Ευρωλίγκα, αφού μέτρησε 11.7 πόντους, 6.5 ασίστ, 2.9 ριμπάουντ και 1.3 κλεψίματα μέσο όρο στην κανονική διάρκεια. Στις 12 Ιουνίου 2024, κατέκτησε για τέταρτη φορά στην καριέρα του το ισπανικό πρωτάθλημα, αφού η Ρεάλ νίκησε στη σειρά των τελικών τη Μούρθια 3-0. Στις 26 Ιουνίου 2025, η Ρεάλ Μαδρίτης πέρασε από την έδρα της Βαλένθια με 81-70, έκανε το 3-0 στην σειρά των τελικών της Liga Endesa και κατέκτησε το ισπανικό πρωτάθλημα. 

## Εθνική ομάδα

### Αργεντινή νέων
Ο Καμπάτσο ήταν μέλος των «μικρών» εθνικών της Αργεντινής. Με την ομάδα U16, έπαιξε στο Πρωτάθλημα Νότιας Αμερικής U16 του 2007, όπου κέρδισε το χρυσό μετάλλιο.

### Αργεντινή ανδρών
Ο Καμπάτσο αγωνίστηκε με την Εθνική ανδρών Αργεντινής στους Θερινούς Ολυμπιακούς Αγώνες του 2012 στο Λονδίνο. Έπαιξε επίσης με τις ομάδες της Αργεντινής που κέρδισαν χρυσά μετάλλια στο Πρωτάθλημα Νότιας Αμερικής 2012 και στους Νοτιοαμερικανικούς Αγώνες του 2014, ασημένια μετάλλια στο Πρωτάθλημα Νότιας Αμερικής 2014, στο Αμερικανικό Πρωτάθλημα 2015 και στο Αμερικανικό Πρωτάθλημα 2017 και ένα χάλκινο μετάλλιο στο Αμερικανικό Πρωτάθλημα 2013. Έπαιξε επίσης με την Αργεντινή στο Παγκόσμιο Κύπελλο του 2014 και στους Θερινούς Ολυμπιακούς Αγώνες του 2016 στο Ρίο.

Βοήθησε την Αργεντινή να κερδίσει το χρυσό μετάλλιο στους Παναμερικανικούς Αγώνες 2019, οι οποίοι πραγματοποιήθηκαν στη Λίμα του Περού. Κέρδισε επίσης το ασημένιο μετάλλιο στο Παγκόσμιο Κύπελλο του 2019. Στις 11 Σεπτεμβρίου 2022, κέρδισε το χρυσό μετάλλιο στο Αμερικανικό Πρωτάθλημα 2022, κερδίζοντας στον τελικό την γηπεδούχο Βραζιλία 75-73. Μάλιστα ο ίδιος αναδείχτηκε μέλος της καλύτερης πεντάδας της διοργάνωσης.

Ο Καμπάτσο ονομάστηκε στην Κορυφαία Ομάδα του Αμερικανικού Πρωταθλήματος το 2013 και το 2017.

## Τίτλοι-Διακρίσεις

### Συλλογικοί

#### Πενιαρόλ

* 4x Πρωτάθλημα Αργεντινής: (2010, 2011, 2012, 2014)
* 3x Κύπελλο Σούπερ 8 Αργεντινής: (2009, 2011, 2013)
* Κύπελλο Αργεντινής: (2010)
* Τσάλεντζ Καπ Αργεντινής: (2010)

#### [[Ρεάλ Μαδρίτης (καλαθοσφαίριση)|Ρεάλ Μαδρίτης]]

* 2x Ευρωλίγκα: (2015, 2018)
* 5x Πρωτάθλημα Ισπανίας: (2015, 2018, 2019, 2024, 2025)
* 5x Σούπερ Καπ Ισπανίας: (2014, 2018, 2019, 2020, 2023)
* 3x Κύπελλο Ισπανίας: (2015, 2020, 2024)
* Τριπλ Κράουν: (2015)
#### [[Ερυθρός Αστέρας Βελιγραδίου (καλαθοσφαίριση ανδρών)|Ερυθρός Αστέρας]]

* Πρωτάθλημα Σερβίας (2023)
* Κύπελλο Σερβίας: (2023)

### Ατομικοί

* Καλύτερη πεντάδα Πρωταθλήματος Ισπανίας:
** 3x Πρώτη πεντάδα Πρωταθλήματος Ισπανίας: (2019, 2020, 2024)
** 2x Δεύτερη πεντάδα Πρωταθλήματος Ισπανίας: (2017, 2018)
* 2x MVP τελικών Πρωταθλήματος Ισπανίας: (2019, 2025)
* 2x MVP Κυπέλλου Ισπανίας: (2020, 2024)
* 3x MVP Σούπερ Καπ Ισπανίας: (2019, 2020, 2023)
* Πιο θεαματικός παίκτης Πρωταθλήματος Ισπανίας: (2017)
* Καλύτερη πεντάδα στην Ευρωλίγκα: (2024)
* 2x MVP του μήνα στην Ευρωλίγκα: (Απρίλιος 2019) (Νοέμβριος 2023)
* MVP της αγωνιστικής στην Ευρωλίγκα: (7η αγωνιστική, 2023/24)
* Καλύτερη πεντάδα στην Αδριατική Λίγκα: (2023)
* MVP του μήνα στην Αδριατική Λίγκα: (Ιανουάριος 2023)
* 2x MVP τελικών Πρωταθλήματος Αργεντινής: (2012, 2014)
* MVP Κυπέλλου Αργεντινής: (2010)
* MVP Κυπέλου Σούπερ 8 Αργεντινής: (2011, 2013)
* 3x All Star Game Αργεντινής: (2011, 2012, 2013)
* Καλύτερος νέος παίκτης Πρωταθλήματος Αργεντινής: (2010)
* 3x Καλύτερη πεντάδα Πρωταθλήματος Αργεντινής: (2012, 2013, 2014)
* Πιο βελτιωμένος παίκτης Πρωταθλήματος Αργεντινής: (2012)

## Παραπομπές


## Εξωτερικοί σύνδεσμοι
* Προφίλ στο acb.com (ισπανικά)
* Προφίλ στο acb.com (αρχείο) (ισπανικά)
* Προφίλ στο eurobasket.com
* Προφίλ στο euroleague.net
* Προφίλ στο fiba.com (αρχείο)
* Έβανς, Χίλαρι; Γκιέρντε, Άριλντ; Χέιμανς, Γέροεν; Μάλλον, Μπιλ: «Facundo Campazzo». *Ολυμπιακοί Αγώνες στο Sports-Reference.com*. Sports Reference LLC . Αρχειοθετήθηκε από το πρωτότυπο στις 2020-04-18.
* 

Κατηγορία:Αργεντινοί καλαθοσφαιριστές
Κατηγορία:Πόιντ γκαρντ
Κατηγορία:Αργεντινοί ιταλικής καταγωγής
Κατηγορία:Καλαθοσφαιριστές Εθνικής Αργεντινής
Κατηγορία:Καλαθοσφαιριστές Πενιαρόλ Μαρ ντελ Πλάτα
Κατηγορία:Καλαθοσφαιριστές Πρωταθλήματος Αργεντινής
Κατηγορία:Καλαθοσφαιριστές Ρεάλ Μαδρίτης
Κατηγορία:Καλαθοσφαιριστές Μούρθια
Κατηγορία:Καλαθοσφαιριστές Ερυθρού Αστέρα Βελιγραδίου
Κατηγορία:Καλαθοσφαιριστές Αδριατικής Λίγκας
Κατηγορία:Καλαθοσφαιριστές Πρωταθλήματος Ισπανίας
Κατηγορία:Καλαθοσφαιριστές Ντένβερ Νάγκετς
Κατηγορία:Αργεντινοί καλαθοσφαιριστές στο NBA
Κατηγορία:Καλαθοσφαιριστές του NBA
Κατηγορία:Καλαθοσφαιριστές Παγκοσμίου Πρωταθλήματος 2014
Κατηγορία:Καλαθοσφαιριστές Παγκοσμίου Κυπέλλου 2019
Κατηγορία:Καλαθοσφαιριστές στους Θερινούς Ολυμπιακούς Αγώνες 2012
Κατηγορία:Καλαθοσφαιριστές στους Θερινούς Ολυμπιακούς Αγώνες 2016
Κατηγορία:Καλαθοσφαιριστές στους Θερινούς Ολυμπιακούς Αγώνες 2020